b'\n_START_ARTICLE_\nMaljorka\n_START_SECTION_\nGeografija\n_START_PARAGRAPH_\nSalos pavir\xc5\xa1ius smarkiai kalnuotas \xc5\xa1iaur\xc4\x97s vakaruose, kur palei vis\xc4\x85 pakrant\xc4\x99 i\xc5\xa1kil\xc4\x99 Serra de Tramuntana kalnai. Juose yra ir auk\xc5\xa1\xc4\x8diausia Maljorkos vieta Puig Machoro kalnas (Puig Major, 1445 m). Likusi salos dalis yra palyginus lygi, ir tik vietomis i\xc5\xa1kyla 300\xe2\x80\x93500\xc2\xa0m kalvos. Klimatas vasar\xc4\x85 sausas ir kar\xc5\xa1tas, \xc5\xbeiemos v\xc4\x97sios ir dr\xc4\x97gnos, kalnuose \xc5\xa1al\xc4\x8diau. Vyrauja Vidur\xc5\xbeemio tipo kr\xc5\xabmynai. Maljork\xc4\x85 supa dvi salel\xc4\x97s\xc2\xa0\xe2\x80\x93 Kabrera ir Dragonera._NEWLINE_Kabreros archipelagas (isp. Archipelago de Cabrera) i\xc5\xa1 ties\xc5\xb3 yra keleto didesni\xc5\xb3 ir keliolikos ma\xc5\xbey\xc4\x8di\xc5\xb3 saleli\xc5\xb3 grup\xc4\x97\xc2\xa0\xe2\x80\x93 i\xc5\xa1 viso 19, anks\xc4\x8diau \xc4\x8dia buvo \xc4\xafsik\xc5\xabr\xc4\x99 tik kari\xc5\xa1kiai. Kabreros sal\xc5\xb3 grupei 1991 metais priskirtas nacionalinio parko statusas, taigi, gamta \xc4\x8dia saugoma, laivyba ribojama, \xc5\xbevejyba draud\xc5\xbeiama. \xc5\xa0iuo metu archipelag\xc4\x85 aplank\xc4\x99 turistai gali g\xc4\x97r\xc4\x97tis unikalia flora, fauna ir gamtovaizd\xc5\xbeiu.\n_START_SECTION_\nIstorija\n_START_PARAGRAPH_\nMaljorkos sala buvo u\xc5\xbekariauta Romos imperijos. V a. j\xc4\x85 vald\xc4\x97 vandalai, kurie prijung\xc4\x97 salas prie savo karalyst\xc4\x97s. 534\xc2\xa0m. Maljorka atiteko Bizantijai ir buvo administruojama i\xc5\xa1 Sardinijos._NEWLINE_Nuo 707\xc2\xa0m. Maljork\xc4\x85 kontroliavo sarac\xc4\x97nai, o 902\xc2\xa0m. ji buvo prijungta prie Kordobos kalifato. \xc5\xa0iam suirus, Maljork\xc4\x85 XI a. vald\xc4\x97 Denija, o 1076\xe2\x80\x931116\xc2\xa0m. ji buvo nepriklausoma musulmoni\xc5\xa1ka valstyb\xc4\x97 (taifa). 1114\xc2\xa0m. Maljork\xc4\x85 laikinai u\xc5\xbe\xc4\x97m\xc4\x97 Katalonija, o netrukus \xc4\xafsitvirtino Almoravidai, o v\xc4\x97liau \xc5\xa1iuos pakeit\xc4\x97 Almohadai._NEWLINE_1229\xc2\xa0m. Aragonas u\xc5\xbe\xc4\x97m\xc4\x97 sal\xc4\x85 ir padar\xc4\x97 j\xc4\x85 savo valda. 1276\xe2\x80\x931344\xc2\xa0m. Aragon\xc4\x85 padalinus, \xc4\x8dia egzistavo Maljorkos karalyst\xc4\x97. V\xc4\x97liau ji v\xc4\x97l sugr\xc4\xaf\xc5\xbeo Aragonui, o v\xc4\x97liau, kartu su juo, atiteko Ispanijos karalystei.'